27. fundur skipulagsnefndar Svalbarðsstrandarhrepps 2010 - 2014 , haldinn í Valsárskóla , fimmtudaginn 6. júní 2013 kl. 13:00 . Fundinn sátu : Anna Fr. Blöndal formaður , Bergþóra Aradóttir aðalmaður , Sigurður Halldórsson 2. varamaður , Stefán Einarsson 3. varamaður og Jón Hrói Finnsson sveitarstjóri . Fundargerð ritaði : Jón Hrói Finnsson , sveitarstjóri . Anna Fr. Blöndal vék af fundi og Stefán Einarsson tók sæti hennar undir liðum 1 og 2 í fundargerð . 1. 1306003 - Beiðni um tillögu að deiliskipulagi í Sveinbjarnargerði 2 , 3 & 4 . Í yfirlýsingu sem skilað var á skrifstofu Svalbarðsstrandarhrepps 3. júní 2013 fara Guðbjörg Lárusdóttir og Anný P. Larsdóttir , fyrir hönd Sveitahótelsins ehf. og fyrir eigin hönd , og Jónas Halldórsson , eigendur Sveinbjarnargerðis IIB , IIC , IID og III þess á leit að sveitarstjórn Svalbarðsstrandarhrepps geri tillögu að deiliskipulagi fyrir Sveinbjarnargerði 2,3 og 4 . Á yfirlýsingunni eru óútfylltir reitir fyrir undirskriftir annarra fasteignareigenda á svæðinu . Anna Fr. Blöndal vék af fundi undir þessum lið . Stefán Einarsson sat fundinn í hennar stað . Samkvæmt 2. mgr. 38. gr . Skipulagslaga nr. 123 / 2010 getur landeigandi eða framkvæmdaraðili óskað eftir því við sveitarstjórn að gerð sé tillaga að deiliskipulagi eða breytingu á deiliskipulagi á sinn kostnað . Skipulagsnefnd lítur það jákvæðum augum að gert verði deiliskipulag fyrir svæðið , að því gefnu að samþykki allra eigenda liggi fyrir . Nefndin telur það hlutverk hagsmunaaðila á svæðinu að koma sér saman um gerð deiliskipulags og hvetur erindisbeiðendur til að leita eftir samþykki annarra eigenda fasteigna á svæðinu , vilji þeir að gert verði deiliskipulag á kostnað þeirra . 2. 1212021 - Erindi varðandi Aðalskipulag Svalbarðsstrandarhrepps 2008 - 2020 Lagt fram bréf Ólafs R. Ólafssonar , hrl. hjá Pacta lögmönnum , fyrir hönd aðstandenda Sveitahótelsins ehf. þar sem reifuð eru viðbrögð stjórnvalda við erindum varðandi starfsleyfisskyldu og heimildir fyrir rekstri eggjabús Græneggs ehf. í Sveinbjarnargerði . Í bréfinu kemur fram að þar sem rekstur eggjabúsins hafi ekki verið stöðvaður sé líklegt að höfðuð verði mál gegn hlutaðeigandi aðilum , þ.á.m . Svalbarðsstrandarhreppi . Anna Fr. Blöndal vék af fundi undir þessum lið . Stefán Einarsson sat fundinn í hennar stað . Skipulagsnefnd leggur til að leitað verði álits lögfræðings á stöðu Svalbarðsstrandarhrepps í umræddu máli . 3. 1306004 - Umsókn um skipulagsheimild fyrir spennistöð á lóð Kjarnafæðis . Árni Grétar Árnason , fyrir hönd Rarik , óskar eftir skipulagsheimild fyrir spennistöðvarskýr við suð-vesturhorn húsnæðis Kjarnafæðis á Svalbarðseyri , sbr. meðfylgjandi teikningu og afstöðumynd . Spennistöði í húsnæði Marínar ehf. verður aflögð . Breytingin er til komin vegna aukinnar þarfar Kjarnafæðis fyrir rafmagn . Ekkert deiliskipulag er í gildi á svæðinu , en framkvæmdin er í samræmi við gildandi aðalskipulag og það byggðarmynstur sem fyrir er á Eyrinni . Framkvæmdin er jafnframt í samræmi við þær tillögur að deiliskipulagi sem unnið er að . Skipulagsnefnd fellst á að veita heimild fyrir mannvirkinu með vísan til 44. greinar skipulagslaga nr. 123 / 2010 um grenndarkynningu framkvæmdar . Þar sem sýnt þykir að framkvæmdin varði ekki hagsmuni nágranna hvað varðar landnotkun , útsýni , skuggavarp eða innsýn samþykkir skipulagsnefnd að nýta heimild í 3. mgr. greinarinnar til að falla frá grenndarkynningu . 4. 1306007 - Framkvæmdir í fjörunni í landi Meyjarhóls Heiðrún Guðmundsdóttir , fyrir hönd landeigenda í Meyjarhóli , hefur leitað til sveitarfélagsins vegna framkvæmda Stefáns Þengilssonar í fjörunni í landi Meyjarhóls . Framkvæmdirnar eru hafnar án tilskilinna leyfa og samþykkis landeigenda . Sveitarstjóri hefur rætt við framkvæmdaaðila um að fjaran verði færð aftur í fyrra horf að því marki sem það er mögulegt . Skipulagsnefnd lýsir furðu sinni á framgöngu framkvæmdaaðila í málinu . Ákveðið að bíða átekta í ljósi samskipta sveitarstjóra við framkvæmdaaðila . 5. 1303016 - Stjórnsýslukæra vegna höfnunar á byggingaleyfi fyrir Kotabyggð 44 BB byggingum og lögmanni félagins var þann 13. maí tilkynnt að í ljósi þess að umsókn um byggingarleyfi fyrir frístundahúsi á lóð 44 í Kotabyggð hefði ekki fengið formlega afgreiðslu hjá byggingarfulltrúa , yrði hún tekin til afgreiðslu . BB byggingum var gefinn frestur til að koma á framfæri andmælum við álitum sveitarstjórnar , skipulagsstofnunar og Landslaga á stöðu skipulags og heimildum til útgáfu byggingarleyfis fyrir slíku húsi . Fyrirhugað er að umsóknin verði afgreidd á næsta fundi byggingarnefndar . Lögmaður BB bygginga hefur nú sent athugasemdir við umrædda niðurstöðu , þar sem jafnframt koma fram sjónarmið BB bygginga í málinu . Sveitarstjóri fór yfir stöðu málsins . Fleira ekki gert . Fundi slitið kl. 15:00 .